KIRJALLINEN KYSYMYS E-1382/98

esittäjä(t): Spalato Belleré (NI) , Cristiana Muscardini (NI) ja Roberta Angelilli (NI) komissiolle

(7. toukokuuta 1998)

Aihe: Liirojen vaihtamisesta euroiksi aiheutuvat kustannukset

Italian nykyinen hallitus on maksattanut veronmaksajilla 12 tuhatta miljardia liiraa ns. "euroverona".

Nyt sama hallitus valtionvarainministeriön asetuksella on ryhtymässä maksattamaan Italian kansalaisilla kaikki kustannukset, jotka aiheutuvat liirojen pakollisesta vaihtamisesta euroiksi, ottamalla käyttöön ylimääräiset pankkimaksut kaikista vaihto-operaatioista. Lisäksi hallitus on hyväksynyt rahanvaihdon ehdot yksittäisten arvopaperien eikä osakesalkun tasolla toimien siten vastoin komission "kolikko-ongelman" ratkaisemiseksi antamaa suositusta, jossa määriteltiin operaatioiden pienimmäksi osaksi euron sadasosa.

Tällaisessa suunnitelmassa yhteiseen rahaan siirtymisen kustannukset kaatuvat kokonaisuudessaan kansalaisten niskaan, sillä valtionvarainministeriö ei aio määrätä näitä rahanvaihtoja ilmaisiksi.

Voiko komissio kertoa mihin kiireellisiin toimenpiteisiin se aikoo ryhtyä varmistaakseen rahanvaihtojärjestelmän, jossa yhteisön kansalaiset eivät joudu yhteiseen rahaan siirtymisen kustannusten maksumiehiksi.

Komission jäsenen Yves-Thibault de Silguynkomission puolesta antama vastaus

(24. kesäkuuta 1998)

Komissio on parlamentin jäsenten kanssa samaa mieltä siitä, että euron käyttöönoton on tapahduttava mahdollisimman tehokkaasti ja vaivattomasti sekä aiheuttamatta kuluttajille tarpeettomia rasituksia. Selvittääkseen tehokkaimmat keinot tämän tavoitteen saavuttamiseksi komissio on perustanut asiantuntijaryhmiä euron käyttöönoton käytännön järjestelyiden perinpohjaista tutkimista varten. Tutkimuksissa on keskitytty erityisesti euroiksi muuntamisesta veloitettaviin pankkimaksuihin.

Komissio antoi 23. huhtikuuta suosituksen euromuuntamisen pankkimaksuja koskevaksi hyväksi veloituskäytännöksi. Kyseinen veloitusstandardi kattaa sekä sellaiset käytännöt, jotka komissio luokittelee lakisääteisiksi euroa koskevien asetusten nojalla (toisin sanoen saapuvien maksujen muuntaminen euroiksi siirtymäkauden aikana ja tilien muuntaminen euroiksi siirtymäkauden lopussa) että muut suositeltavat käytännöt, joita pankkien on komission mielestä noudatettava helpottaakseen euron käyttöönottoa. Komissio suosittelee, että saapuvien ja lähtevien maksujen muuntamisesta ei veloitettaisi maksua siirtymäkauden aikana ja että tilien muuntamisesta euromääräisiksi ei aiheutuisi kuluja siirtymäkauden aikana ja sen jälkeen.

Tällä hetkellä näyttää siltä, että suurin osa pankeista aikoo noudattaa näitä suosituksia, vaikka asiasta ei säädettäisikään lailla. Komissio ei ole tietoinen siitä, että Italian valtiovarainministeriö aikoisi periä maksua pakollisista muuntamisista. Komissio aikoo valvoa, kuinka pankit noudattavat suosituksia hyviksi veloituskäytännöiksi, ja onkin pyytänyt pankkiyhdistyksiä antamaan sille 1. marraskuuta 1998 mennessä selonteon suositusten noudattamisesta yhdistysten jäsenpankeissa.

Komissio suosittelee, että julkisen velan uudelleenmäärittelyssä noudatettaisiin "alhaalta ylös" -menetelmää ("bottom-up"), jonka mukaan uudelleenmäärittely toteutettaisiin yksittäisten joukkovelkakirjojen tai omistusosuuksien tasolla. Yksittäisten omistusosuuksien uudelleenmäärittelyssä tapahtuu vähemmän pyöristämistä. Koko emission ja muunnettujen yksittäisten omistusosuuksien yhteenlasketun määrän väliset erot ovatkin pienempiä kuin erot koko emission ja muunnettujen yksittäisten joukkovelkakirjojen yhteenlasketun määrän välillä. Uudelleenmäärittelyssä noudatettavasta menetelmästä päättävät jäsenvaltiot, jotka ottavat päätöstä tehdessään huomioon kaikki uudelleenmäärittelyyn liittyvät osatekijät, mukaan lukien selvitys- ja kauppajärjestelmien toimivuus, uudelleenmäärittelyn toteuttamiseksi mahdollisimman tehokkaasti.

Italia on päättänyt toteuttaa uudelleenmäärittelyn komission suositteleman menetelmän mukaisesti aloittamalla yksittäisistä joukkovelkakirjoista. On huomautettava, että Italian viranomaisten valitsema menetelmä, joka perustuu vähimmäiserien muuntamiseen ja uudelleenmääritellyn yksikön yhden sentin nimellisarvoon, ei välttämättä vaikuta kielteisesti joukkovelkakirjojen omistajiin. Menettely voikin vaikuttaa sijoittajiin joko myönteisesti tai kielteisesti muuntokurssin ja vähimmäiserän koon mukaisesti. Vaikka summia pyöristettäisiin alaspäin, pyöristämisen vaikutus joukkovelkakirjojen haltijoihin on joka tapauksessa vain vähäinen, sillä summia pyöristetään enintään puoli senttiä kutakin erää kohden.